บอร์ด WHAUP เคาะปันผล 0.0925 บ. จ่อเปิดเครื่อง COD โรงไฟฟ้าขยะอุตฯ 8.63MW พ.ย.นี้
บอร์ด WHAUP เคาะปันผล 0.0925 บ. XD 21 พ.ย.62 กำหนเจ่ายเงินปันผล 4 ธ.ค.62 เผยเตรียมเปิดเครื่อง COD โรงไฟฟ้าขยะอุตฯ ขนาด 8.63MW พ.ย.นี้
บอร์ด WHAUP เคาะปันผล 0.0925 บ. XD 21 พ.ย.62 กำหนเจ่ายเงินปันผล 4 ธ.ค.62 เผยเตรียมเปิดเครื่อง COD โรงไฟฟ้าขยะอุตฯ ขนาด 8.63MW พ.ย.นี้
11 พ.ย. 2562

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า ผลการดำเนินงานงวดไตรมาส 3/2562 สิ้นสุดวันที่ 30 กันยายน 2562  บริษัทฯ มีรายได้รวม จำนวน  452.8  ล้านบาท เพิ่มขึ้น 2.1% เมื่อเทียบจากปีก่อน และส่วนแบ่งกำไรจากเงินลงทุนตามปกติ (Normalized Share of Profit) จำนวน 408.1 ล้านบาท เพิ่มขึ้น 14.7% เมื่อเทียบจากปีก่อน
โดยมีเหตุผลหลักมาจากโครงการโรงไฟฟ้าเก็คโค่-วัน ได้กลับมาดำเนินการผลิตเต็มประสิทธิภาพหลังจากที่ดำเนินการบำรุงรักษาใหญ่แล้วเสร็จตามแผนงานในช่วงไตรมาส 1 ที่ผ่านมา และได้รับส่วนแบ่งกำไรจากโครงการโรงไฟฟ้ากัลฟ์ เอ็นแอลแอล 2 ที่เริ่ม COD ตั้งแต่เดือนมกราคม ปี 2562 เพิ่มเติมอีกด้วย โดยบริษัทฯ มีกำไรสุทธิจากการดำเนินงานปกติจำนวน 445.8 ล้านบาท เพิ่มขึ้น 1.5 % YoY
ส่วนผลการดำเนินงานงวด 9 เดือนแรกปี 2562 บริษัทฯ มีรายได้รวมจำนวน 1,387.3 ล้านบาท เพิ่มขึ้น 7.6% เมื่อเทียบจากปีก่อน และส่วนแบ่งกำไรจากเงินลงทุนตามปกติ (Normalized Share of Profit) จำนวน 1,243.1 ล้านบาท เพิ่มขึ้น 18.3% เมื่อเทียบจากปีก่อน ใน 9 เดือนแรกปี 2562 โดยบริษัทฯ มีกำไรสุทธิส่วนที่เป็นเจ้าของจำนวน 1,738.0 ล้านบาท เพิ่มขึ้น 5.8% เมื่อเทียบจากปีก่อน โดยในจำนวนนี้ประกอบด้วยกำไรจากอัตราแลกเปลี่ยนจำนวน 267.3 ล้านบาทใน 9 เดือนแรกปี 2562 และบริษัทฯ มีกำไรสุทธิจากการดำเนินงานปกติจำนวน 1,470.7 ล้านบาท เพิ่มขึ้น 18.6 % เมื่อเทียบจากปีก่อน
ด้านธุรกิจพลังงาน โครงการโรงไฟฟ้ากัลฟ์ เอ็นแอลแอล 2 มีกำลังการผลิตตามติดตั้งรวม  127 เมกกะวัตต์ หรือคิดเป็นกำลังการผลิตตามสัดส่วนการถือหุ้น 32 เมกะวัตต์ ได้เริ่ม COD ในเดือนมกราคมที่ผ่านมา และ การทยอย COD ของโครงการ Solar Rooftop ส่งผลให้มีกำลังการผลิตไฟฟ้าตามสัดส่วนการ  ถือหุ้นของบริษัทฯ อยู่ที่ 556 เมกะวัตต์ ส่วนการลงทุนโครงการ Solar Rooftop ปัจจุบัน บริษัทฯ มีการเซ็นสัญญาใหม่ในปีนี้ทั้งหมด 19.9 เมกะวัตต์ ซึ่งทะลุเป้า 15.0 เมกะวัตต์ที่กำหนดไว้ไปแล้ว
นอกจากนี้ ที่ประชุมคณะกรรมการบริษัทฯได้พิจารณาอนุมัติจ่ายปันผลระหว่างกาล งวด 9 เดือนแรกปี 2562 (ม.ค.- ก.ย.) ในอัตราหุ้นละ 0.0925  บาท โดยวันกำหนดรายชื่อผู้มีสิทธิได้รับปันผล (Record date)  วันที่ 22 พฤศจิกายน และวันที่ไม่ได้รับสิทธิปันผล (XD)  วันที่ 21 พฤศจิกายน 2562  เพื่อดำเนินการจ่ายปันผลในวันที่ 4 ธันวาคม 2562
สำหรับภาพรวมธุรกิจบริษัทฯ ในช่วงโค้งสุดท้ายของปีนี้บริษัทฯ ยังคงมุ่งเน้นนโยบายการให้บริการด้านสาธารณูปโภค และพลังงานอย่างครบวงจรทั้งในนิคมอุตสาหกรรม และพื้นที่นอกอุตสาหกรรมอย่างต่อเนื่อง ซึ่งในปลายปีนี้เตรียมเปิดดำเนินการเชิงพาณิชย์โรงไฟฟ้าขยะอุตสาหกรรม ชลบุรี คลีน เอ็นเนอร์ยี่ ขนาด 8.63 เมกะวัตต์ ในนิคมอุตสาหกรรมดับบลิวเอช ชลบุรี 1
ในส่วนของธุรกิจสาธารณูปโภคยังคงมีการขยายตัวต่อเนื่อง จากกลุ่มลูกค้าปัจจุบันและลูกค้าใหม่และในช่วงปลายปี 2562 บริษัทฯ จะเริ่มรับรู้ส่วนแบ่งรายได้จากการเข้าลงทุนในบริษัท Duong River Surface Water Plant JSC (SDWTP) (ในประเทศเวียดนาม) ในสัดส่วนร้อยละ 34.00 บริษัทฯดังกล่าวเป็นหนึ่งในผู้ให้บริการผลิตและจัดจำหน่ายน้ำประปา ในเมืองฮานอย โดยในปัจจุบันมีกำลังการผลิตที่เริ่มดำเนินการเชิงพาณิชย์แล้วทั้งสิ้น 109.5 ล้านลูกบาศก์เมตรต่อปี